Prognoza meteo pentru 25 martie – 22 aprilie. Vești bune pentru cei care așteptau ca vremea să se schimbe și să revină temperaturile ridicate! Administrația Națională de Meteorologie a anunțat care va fi evoluția vremii, în următoarele patru săptămâni.
Dacă astăzi valorile termice vor fi specifice acestei perioade, situația se va schimba din weekend. Mai mult, începutul săptămânii viitoare va aduce temperaturi peste cele normale în întreaga țară, arată prognoza ANM.
Astfel, în săptămâna 25 martie – 1 aprilie 2024, "valorile termice vor fi mai ridicate decât cele specifice pentru această săptămână, pe întreg teritoriul României, dar mai ales în regiunile vestice și nord-vestice", anunță Administrația Națională de Meteorologie.
De asemenea, ploile nu își vor face apariția prea des, în intervalul menționat. Ba chiar, în vestul, nordul și nord-vestul țării, dar și local în centru, vorbim de cantități de precipitații deficitare. În celelalte regiuni urmează să fie specifice perioadei.
Vremea frumoasă, cu temperaturi ridicate, se menține și în prima săptămână din luna aprilie. La nivelul întregii țări se vor înregistra valori peste cele normale, pentru începutul lui aprilie. Cantitățile de precipitații vor fi apropiate de normalul perioadei.
În a treia săptămână a intervalului, între 8 și 15 aprilie, temperaturile vor scădea ușor, însă vremea se va menține plăcută. Valorile medii urmează să fie apropiate de cele înregistrate, în mod normal, în perioada menționată.
"Cantitățile de precipitații vor fi în general apropiate de cele normale pentru acest interval, în toate regiunile", adaugă Administrația Națională de Meteorologie, privind evoluția vremii din săptămâna 8 – 15 aprilie.
În perioada 15 – 22 aprilie, în toate regiunile vor fi temperaturi normale. Totodată, ultima săptămână a intervalului va aduce vreme ploioasă, mai ales în centrul și estul țării, conform meteorologilor.
"Regimul pluviometric va fi ușor excedentar, local, în regiunile centrale și estice, iar în rest va fi apropiat de cel normal pentru această perioadă" informează specialiștii ANM.